# ÉRTESÍTÉS

# Jó Pajtás Sakktorna

Tisztelt Cím!

Ezúton értesítjük, hogy a 41. Jó Pajtás sakkversenyt **2016. december 3-án** (szombaton) tartjuk a **palicsi Miroslav Antić Általános Iskolában (Trogir utca 20.)**, a Vajdasági Sakkszövetség védnöksége alatt, a szabadkai Aragóniai Beatrix Sakk Klub, a Magyar Szó, és Szabadka önkormányzata társszervezésében.

Minden általános iskola maximum 5 tagú fiúcsapattal és maximum 3 tagú lánycsapattal nevezhet be. A verseny 7 fordulós, egyéni és svájci rendszerű, az egy iskolába tartozó egyének eredményeinek összeadásával alakul ki a csapatok sorrendje. A legjobban helyezettek serleget, érmeket és különböző ajándéktárgyakat kapnak jutalmul, külön a fiú és lány, ezen belül külön az alsós és felsős csoportokban.

Az utazási költségek a részvevő iskolákat terhelik, a szervező reggelit biztosít a részvevők számára. A sakk-készleteket és sakkórákat a csapatoknak kell hozniuk magukkal.

A csapatok előzetes benevezése és regisztrálása: az iskolában, december 3-án, 8.30 és 9.00 óra között. A megnyitó tervezett időpontja 9.30 óra.

Kérjük az érdeklődő csapatok vezetőit, részvételi szándékukat legkésőbb december 1-jéig jelezzék a következő módok egyikén: e-mailben az aragoniaibeatrix@hotmail.com címre, illetve hagyományos postán a következő címre: Jó Pajtás szerkesztősége, Vojvode Mišić utca 1., 21 000 Novi Sad.

Szeretettel várjuk Önt és iskolája csapatát versenyünkre!

**A szervezők**

**Jó Pajtás és Mézeskalács gyermeklapok**

--------------------------------------------------------------------------------------------------------------------------------------------------------------------------------------------------------------------------------------------------------------

**21000 Újvidék, Vojvode Mišića 1./I  (021) 475-4008**

**Versenyszabályzat**

A Jó Pajtás sakkversenyén általános iskolák csapatai vehetnek részt. A verseny egyéni – külön csoportban játszanak a fiúk és a lányok. Egy iskola maximum 5 fiút, illetve maximum 3 lányt nevezhet be. A sakk-készleteket és sakkórákat a részvevő csapatok hozzák magukkal és a szervezők rendelkezésére bocsájtják a verseny ideje alatt. A gondolkodási idő 20-20 perc játékosonként egy játszmára. Az a versenyző, akinek elfogyott a gondolkodási ideje, elvesztette a játszmát. Az egy iskolából érkező sakkozókat a program nem párosítja egymással. A verseny egy napos, 7 fordulós, svájci rendszerű.

Egy-egy kategória győztese az a versenyző, aki a legtöbb pontot szerezte meg a 7 forduló során. Holtverseny esetén a Buholcz-pontok döntenek a végső sorrendről.

A fiú és lánycsapatok sorrendje az egyéni eredmények összesítése által alakul ki. Amennyiben egy iskola több mint 4 fiút, illetve több, mint 2 lányt nevezett be a versenyre, csak a legjobban helyezett 4 fiú, illetve 2 lány eredményei számítódnak be a csapateredménybe. A fiú és lánycsapatok eredményeinek összesítésével alakul ki az iskolák végső sorrendje.

A csapatvezetőkkel történő egyeztetés után a szervező módosíthat a fenti szabályokon. Minden egyéb, a versenykiírásban nem szabályozott kérdésben a Szerbiai Sakkszövetség szabályzata a mérvadó.

A csapatvezetőknek a verseny helyszínén, annak kezdete előtt átadott benevezése számít véglegesnek. A versenyt vezető bíró döntése végleges.